เซียนเชื่อทองเด้งถึง2พันดอลล์
“จิตติ” ประเมินราคาทองคำระยะสั้นลดลงได้อีก ก่อนรอจังหวะเด้งกลับทำสถิติสูงสุด 2,000 เหรียญสหรัฐต่อออนซ์
4 มี.ค. 2555

“จิตติ” ประเมินราคาทองคำระยะสั้นลดลงได้อีก ก่อนรอจังหวะเด้งกลับทำสถิติสูงสุด 2,000 เหรียญสหรัฐต่อออนซ์
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า การลงทุนทองคำในขณะนี้ หากลงทุนเป็นไปเพื่อเก็งกำไรระยะสั้นยังสามารถทำได้ แต่ไม่ใช่จังหวะเหมาะสมในการเข้าซื้อเพื่อถือเก็บลงทุนในระยะยาว เพราะคาดว่าราคาทองคำจะมีการปรับฐานลงได้อีก เพื่อจะทำสถิติสูงสุดระดับใหม่และคาดว่ามีโอกาสปรับเพิ่มขึ้นไปถึงระดับ 2,000 เหรียญสหรัฐต่อออนซ์ได้ ซึ่งเหนือกว่าระดับสูงสุดเดิมระดับ 1,920 เหรียญสหรัฐต่อออนซ์ เมื่อช่วงปลายปี 2554 เนื่องจากเศรษฐกิจทางฝั่งตะวันตกยังฟื้นตัวได้ไม่ดีนัก 
อย่างไรก็ตาม นายจิตติ ยอมรับว่า ราคาทองคำจะเคลื่อนไหวในลักษณะผันผวน ดังนั้นเมื่อลงทุนแล้วมีกำไรให้นักลงทุนขายทำกำไรออกมาก่อนในสัดส่วนอย่างน้อย 50% ของการลงทุนในทองคำ อีกทั้งควรศึกษาและติดตามข้อมูลให้ดี 
นางพวรรณ์ นววัฒนทรัพย์ รองประธาน บริษัท วายแอลจี บูลเลี่ยน อินเตอร์เนชั่นแนล กล่าวเสริมว่า ตามสัญญาณทางเทคนิคในระยะสั้นราคาทองคำมีทิศทางขาลง หากหลุดต่ำกว่าระดับ 1,700 เหรียญสหรัฐต่อออนซ์ จะมีโอกาสปรับตัวลดลงได้อีก 
ทั้งนี้ นักลงทุนควรจะศึกษาปัจจัยพื้นฐานประกอบด้วย โดยเฉพาะมาตรการแก้ไขเศรษฐกิจของสหรัฐ หากมีการออก QE3 จะส่งผลให้มีสภาพคล่องเข้าสู่ระบบการเงินเป็นจำนวนเงินมหาศาล และจะเป็นตัวผลักดันให้ราคาทองคำปรับตัวเพิ่มขึ้นได้อีก
อย่างไรก็ตาม ทองคำถือว่าเป็นสินทรัพย์ที่มีมูลค่าเพิ่มขึ้นโดยตลอด เพราะมีความต้องการทั่วโลกในแต่ละปีสูงถึง 4,000 ตัน แบ่งเป็น 2,000 ตัน ใช้ในอุตสาหกรรมจิวเวลรี ที่เหลือกระจายในอิเล็กทรอนิกส์ลงทุน เป็นต้น ซึ่งสูงกว่ากำลังการผลิตในแต่ละปีทำได้เพียง 2,700 ตันเท่านั้น โดยเฉพาะภายหลังเศรษฐกิจฝั่งกลุ่มประเทศตะวันตกประสบปัญหา ทำให้มีความต้องการการลงทุนในทองคำปีที่ผ่านมาเพิ่มขึ้นอีก 6-7% ด้วยเหตุนี้จึงดันให้ราคาทองคำมีทิศทางที่สูง
ขณะที่ บล.กสิกรไทย ระบุถึงแนวโน้มราคาทองคำโลกระยะสั้นแกว่งแรงกว่าที่คาด แต่มีโอกาสเด้งตัวกลับมา หากทะลุระดับ 1,744 เหรียญสหรัฐต่อออนซ์ได้ มีโอกาสขึ้นต่อไปทดสอบระดับ 1,764-1,788 เหรียญสหรัฐต่อออนซ์ 
กรณีบริเวณ 1,700 เหรียญสหรัฐต่อออนซ์ ไม่สามารถยืนอยู่ได้ อาจแกว่งตัวลงไปทดสอบระดับ 1,688-1,684 เหรียญสหรัฐต่อออนซ์